9 Ge e ba phetho e tloga e theilwe letswalong la rena leo le tlwaeditšwego gabotse, e tla bontšha gore re boifa Modimo, e ka se bontšhe gore e theilwe dikganyogong tša rena. Ela hloko mohlala wo o swanelago gabotse tabeng ye. Mmuši yo a botegago Nehemia o be a na le tshwanelo ya go nyaka gore batho bao ba bego ba le Jerusalema ba mo lefe ka tsela e itšego ba be ba ntšhe le makgetho. Eupša o ile a se ke a dira seo. Ka baka la’ng? O ile a phema go se kgahliše Jehofa ka gore a gatelele batho ba Modimo. O itše: “Nna ga se ka ka ka dira ka tsela yeo ka gobane ke be ke boifa Modimo.” (Nehemia 5:15) Go bohlokwa gore re boife Modimo e le ka kgonthe, re boife ka pelo ka moka go se kgahliše Tatago rena wa legodimong. Poifo e bjalo e tla re šušumeletša gore re nyake tlhahlo e tšwago ka Lentšung la Modimo ge go na le diphetho tšeo re swanetšego go di dira.